დურუჯის ლოდი
დურუჯის ლოდი — გადაადგილებული ლოდი საქართველოში, ყვარლის მუნიციპალიტეტში. მდებარეობს მდინარე დურუჯის რიყეზე, ქალაქ ყვარლის თავში, ზღვის დონიდან 430 მ სიმაღლეზე. ღვარცოფის მიერ 1899 წელს ჩამოტანილი, გაფიქლებული ქვიშაქვის ლოდი, რომლის სიდიდეა 5,8x4,2x4 მ, რამდენადაც ცნობილია, კახეთის რეგიონის ფარგლებში არსებულ გადაადგილებულ ლოდებს შორის უდიდესია. გადაადგილებულია 6–8 კმ მანძილზე. წონა დაახლოებით 224 ტონა. ღვარცოფი, რომელმაც კავკასიონიდან ჩამოიტანა ეს ლოდი, კატასტროფულ ხასიათს ატარებდა (წაილეკა ყვარელი, დაიღუპა 6 ადამიანი). ლოდის მახლობლად გადის ღვარფოფსაწინააღმდეგო ჯებირი, რომელიც 1907 წელს იქნა აგებული ილია ჭავჭავაძის თაოსნობით. მისასვლელი გზაა ყვარლის ცენტრიდან 2,5 კმ საავტომობილო გზით.